সাইফ এভাবেই তার মাকে নিয়ে ভাবছিলো। সাইফরা তিন ভাই। কোনো বোন নাই। সাইফই বড়। আম্মু মেট্রিক পাস। আব্বু ইন্টার পাস। আম্মুর মেট্রিকের বছর বিয়ে হয়। পরীক্ষার আগেই জন্ম হয় সাইফের। পরীক্ষা দেয়া না দেয়ার দোলাচলে যখন আম্মু ভুগছিলেন, তখন আব্বুর কড়া সিদ্ধান্তে পরীক্ষা দিতে হবে। সবকিছুর ব্যবস্থা আব্বুই করে দেন। আম্মু ছোট্ট সাইফকে নিয়ে অবর্ণনীয় কষ্ট করে এসএসসি পরীক্ষা দেন। সম্মানের সাথেই পাস করেন। জীবনটা ভালোই যাচ্ছিলো সাইফ ও তার আম্মুর। জীবনের রঙ তখনই বদলালো। যখন আম্মু সাইফদের বাড়িতে গেলেন। সেখানে গিয়ে শুনতে পান সাইফের আব্বু আগে আরেকটি বিয়ে করেছেন। সামাজিকভাবে নয় গোপনে। সে মহিলার বাড়ি কাছেই। মহিলাকে নিয়ে ঢাকায় থাকেন। সাইফের আম্মুর মনটা খারাপ হয়ে গেলো। তিনি মনে ভীষণ আঘাত পেলেন। সাধারণত মহিলারা এই ধরনের পুরুষদের সংসার করতে মোটেও প্রস্তুত নন। সাইফের আম্মু বিষয়টাকে স্বাভাবিকভাবে নিলেন না। তিনি সাইফের আব্বুকে সরাসরি জিজ্ঞাসা করলেন। আব্বু অস্বীকার করলেন। না, কিছুতেই না। অসত্য কথা। যে বা যারা বলছে, মিথ্যা বলছে। মোটেই এমনটা নয়। মহিলা আমার কাছে কিছু টাকা পাবে। এর বেশি কিছু নয়। সাইফের আম্মুর কাছে তার বক্তব্য বিশ্বাসযোগ্য মনে হলো না। অনেকেই ডিভোর্স দেয়ার পরামর্শ দিয়েছিল। ভালো সম্বন্ধও এসেছিলো! এই প্রতিশ্রুতিও দিয়েছিলো, সাইফকে আপন সন্তানের মতো লালন পালন করবে। সাইফের আম্মু ভীষণ শক খেলেন। একমাত্র সাইফের মুখের দিকে তাকিয়ে তিনি অন্যকোন সিদ্ধান্ত নেননি।